ตลท.สั่งปรับมาร์เก็ตติ้งบล.
ตลท.&nbsp; สั่งปรับจนท.การตลาด และ ผู้บริหารบล.เคที ซีมิโก้ - เคจีไอ ฐานปฏิบัติงานไม่สอดคล้องกับข้อบังคับ
14 ก.ค. 2554

ตลท.  สั่งปรับจนท.การตลาด และ ผู้บริหารบล.เคที ซีมิโก้ - เคจีไอ ฐานปฏิบัติงานไม่สอดคล้องกับข้อบังคับ
นายสุทธิชัย จิตรวาณิช  รองผู้จัดการสายงานกฎหมาย ตลาดหลักทรัพย์แห่งประเทศไทย เปิดเผยว่า คณะอนุกรรมการพิจารณาความผิดและลงโทษเกี่ยวกับการเรียกค่าธรรมเนียมในการเป็นนายหน้าซื้อขายหลักทรัพย์ ได้พิจารณาลงโทษและปรับบริษัทหลักทรัพย์ เคที ซีมีโก้ และบริษัทหลักทรัพย์ เคจีไอ (ประเทศไทย) กรณีความผิดด้านการปฏิบัติงานที่ไม่สอดคล้องกับข้อบังคับ เรื่อง หลักเกณฑ์ และวิธีการเรียกค่าธรรมเนียมในการเป็นนายหน้าหรือตัวแทนซื้อหรือขายหลักทรัพย์จดทะเบียนและการกำกับดูแลกิจการที่ดีของสมาชิก พ.ศ.2547 และประกาศตลาดหลักทรัพย์แห่งประเทศไทย เรื่อง การจ่ายค่าตอบแทนให้แก่ผู้ติดต่อกับผู้ลงทุน ผู้จัดการสาขาและหัวหน้าทีมการตลาดของสมาชิก พ.ศ.2553  ดังนี้ 
1. บริษัทหลักทรัพย์ เคที ซีมิโก้ ได้จ่ายค่าตอบแทนให้แก่เจ้าหน้าที่การตลาด (Marketing) ในระบบการจ่ายค่าตอบแทนตามสัดส่วนของรายได้ (Incentive Scheme) โดยเจ้าหน้าที่ไม่ได้ปฏิบัติหน้าที่ให้คำแนะนำหรือรับคำสั่งซื้อขายให้กับลูกค้า ส่งผลให้ได้รับค่าตอบแทนไม่เป็นไปตามหลักเกณฑ์ที่กำหนด  ทั้งนี้ คณะอนุกรรมการฯ ได้มีมติให้ลงโทษปรับบริษัทเป็นเงิน 510,000 บาท   และให้บริษัทลงโทษภาคทัณฑ์เจ้าหน้าที่การตลาด 2 ราย รวมทั้งกำชับผู้บริหารของบริษัท 4 ราย ให้ปฏิบัติงานเป็นไปตามข้อกำหนดของตลาดหลักทรัพย์ฯ อย่างเคร่งครัดต่อไป 
2. บริษัทหลักทรัพย์ เคจีไอ (ประเทศไทย)    ได้จ่ายค่าตอบแทนให้แก่เจ้าหน้าที่การตลาด(Marketing)    ในระบบการจ่ายค่าตอบแทนตามสัดส่วนของรายได้ (Incentive Scheme) โดยเจ้าหน้าที่ไม่ได้ปฏิบัติหน้าที่ให้คำแนะนำหรือรับคำสั่งซื้อขายให้กับลูกค้า ส่งผลให้ได้รับค่าตอบแทนไม่เป็นไปตามหลักเกณฑ์ที่กำหนด   ทั้งนี้  คณะอนุกรรมการฯ ได้มีมติให้ลงโทษปรับบริษัทเป็นเงิน 300,000 บาท  และให้บริษัทลงโทษภาคทัณฑ์เจ้าหน้าที่การตลาด  3 ราย รวมทั้งกำชับผู้บริหารของบริษัท 3 ราย ให้ปฏิบัติงานเป็นไปตามข้อกำหนดของตลาดหลักทรัพย์ฯ อย่างเคร่งครัดต่อไป 
ทั้งนี้  บริษัทหลักทรัพย์ เคที ซีมิโก้  และ บริษัทหลักทรัพย์ เคจีไอ (ประเทศไทย) ได้รับทราบมติของคณะอนุกรรมการฯ และยืนยันว่าบริษัทมีนโยบายที่จะปฏิบัติตามข้อบังคับของตลาดหลักทรัพย์ฯ อย่างเคร่งครัดเสมอมา ซึ่งกรณีที่เกิดขึ้นดังกล่าว บริษัทมิได้มีเจตนาที่จะปฏิบัติงานไม่สอดคล้องกับข้อบังคับแต่อย่างใด ทั้งนี้บริษัทจะกำชับให้ผู้บริหารของบริษัทควบคุมดูแลการปฏิบัติงานให้สอดคล้องตามกฎข้อบังคับของสำนักงานคณะกรรมกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทยต่อไป